ประกาศนายทะเบียน เรื่อง แก้ไขเพิ่มเติมหลักเกณฑ์ วิธีการและเงื่อนไขเกี่ยวกับการเบิกจ่ายและส่งคืนเครื่องหมายแสดงว่า มีการประกันความเสียหายสำหรับผู้ประสบภัยจากรถ

ประกาศนายทะเบียน
ประกาศนายทะเบียน
เรื่อง
แก้ไขเพิ่มเติมหลักเกณฑ์ วิธีการและเงื่อนไขเกี่ยวกับการเบิกจ่าย
และส่งคืนเครื่องหมายแสดงว่า
มีการประกันความเสียหายสำหรับผู้ประสบภัยจากรถ
 

ตามที่ได้มีประกาศนายทะเบียน เรื่อง หลักเกณฑ์ วิธีการและเงื่อนไขเกี่ยวกับการเบิกจ่ายและส่งคืนเครื่องหมายแสดงว่า
มีการประกันความเสียหายสำหรับผู้ประสบภัยจากรถ ลงวันที่ ๘ เมษายน ๒๕๔๖ ซึ่งแก้ไขเพิ่มเติมโดยประกาศนายทะเบียน
เรื่อง แก้ไขเพิ่มเติมหลักเกณฑ์ วิธีการและเงื่อนไขเกี่ยวกับการเบิกจ่ายและส่งคืนเครื่องหมายแสดงว่า
มีการประกันความเสียหายสำหรับผู้ประสบภัยจากรถ ลงวันที่ ๑๖ กรกฎาคม ๒๕๔๖ ลงวันที่ ๑๒
มกราคม ๒๕๔๘ และลงวันที่ ๒๐ มกราคม ๒๕๔๙ ตามลำดับ นั้น

เพื่อเป็นการส่งเสริมให้บริษัทประกันภัยมีการควบเข้ากัน
โอน หรือรับโอนกิจการระหว่างบริษัทประกันวินาศภัย อันเป็นการเสริมสร้างความเข้มแข็ง
พัฒนาศักยภาพ ประสิทธิภาพ พร้อมรับการเปิดเสรีธุรกิจประกันภัยในอนาคต นายทะเบียนจึงออกประกาศไว้
ดังนี้

ข้อ ๑ ให้เพิ่มความต่อไปนี้เป็นข้อ ๔/๑ ของประกาศนายทะเบียน
เรื่อง หลักเกณฑ์ วิธีการ
และเงื่อนไขเกี่ยวกับการเบิกจ่ายและส่งคืนเครื่องหมายแสดงว่า มีการประกันความเสียหายสำหรับผู้ประสบภัยจากรถ
ลงวันที่ ๘ เมษายน ๒๕๔๖
ข้อ ๔/๑ เมื่อบริษัทประสงค์จะหยุดรับประกันภัย เพื่อประโยชน์ในการควบบริษัท
โอน หรือรับโอนกิจการกับบริษัทประกันวินาศภัยอื่น ตามที่ได้รับความเห็นชอบจากรัฐมนตรี
หรือได้รับความเห็นชอบจากนายทะเบียนโดยอนุมัติรัฐมนตรี ให้บริษัทแจ้งให้นายทะเบียนทราบ
และส่งคืนเครื่องหมายชำรุดและเครื่องหมายส่งคืนต่อนายทะเบียน ภายใน ๑๒๐ วัน นับแต่วันแจ้งการหยุดรับประกันภัย
บริษัทจะได้รับการยกเว้นไม่ต้องชำระค่าเครื่องหมายชำรุดและเครื่องหมายส่งคืนตาม (๔.๒)
ทั้งนี้ เฉพาะเครื่องหมายชำรุดและเครื่องหมายส่งคืนในปีหลังสุด
การส่งคืนเครื่องหมายชำรุด และเครื่องหมายส่งคืนตามวรรคหนึ่ง
ให้บริษัทดำเนินการตาม (๔.๔) โดยอนุโลม

ข้อ ๒[๑]
ประกาศนี้ให้มีผลใช้บังคับตั้งแต่บัดนี้เป็นต้นไป


ประกาศ
ณ วันที่ ๓ กรกฎาคม พ.ศ. ๒๕๔๙
พจนีย์
ธนวรานิช
อธิบดีกรมการประกันภัย
นายทะเบียน




































นันทนา/ผู้จัดทำ
๑ กันยายน ๒๕๔๙

[๑]
ราชกิจจานุเบกษา เล่ม ๑๒๓/ตอนที่ ๘๓ ง/หน้า ๕๗/๒๔ สิงหาคม ๒๕๔๙